Podľa mojich skúseností, ale aj podľa vyjadrení zástupcov konkurenčných správcovských spoločností musím skonštatovať, že stav mnohých výťahov je vo veľmi zlom stave. Za súčasnú situáciu mnohokrát nezodpovedáme iba správcovia, ale najmä vlastníci. Na schôdzach nesúhlasia s rekonštrukciami, modernizáciou alebo úplnou výmenou starého výťahu. Sám som sa na schôdzi stretol s vlastníkom, ktorý tvrdil, že: „veď 50 rokov boli v poriadku! Stále fungujú, ešte 50 rokov vydržia!“. Takýto postoj vlastníkov je mimoriadne nezodpovedný. U nás, vo VSD, sa na dobrý stav technických zariadení a obzvlášť na výťahy a rozvody plynu veľmi dbá. Vo viac ako troch štvrtinách domov pod našou správou sú výťahy po generálnej rekonštrukcii alebo sú úplne nové. Zvyšná štvrtina je pod neustálym dohľadom správcu bytového domu a servisnej spoločnosti.